पाएं अपने शहर की ताज़ा ख़बरें और फ्री ई-पेपरडाउनलोड करें
सचिन पायलट समर्थक कांग्रेस विधायक विश्वेंद्र सिंह के पुत्र अनिरुद्ध सिंह ने अब पार्टी और गहलोत सरकार पर निशाना साधा है। अनिरुद्ध सिंह ने राजसमंद सीट पर भाजपा की जीत के लिए सांसद दीया कुमारी को बधाई देने के बहाने सोशल मीडिया पर जो लिखा है, उसमें इशारों में बहुत कुछ संकेत दे दिए हैं। अनिरुद्ध ने राजसमंद की जीत के लिए दीया कुमारी को बधाई देते हुए राजसमंद उपचुनाव में सरकार पर सत्ता के दुरुपयोग करने और लोकतंत्र को दबाने के गंभीर आरोप लगाए हैं। उन्होंने सचिन पायलट के टैलेंट को नहीं पहचानने पर भी कांग्रेस को आड़े हाथ लिया है।
अनिरुद्ध ने सोशल मीडिया पर लिखा- मेरी बड़ी बहन और राजसमंद सांसद राजकुमारी दिया कुमारी जी को ढेर सारी बधाई, जो राजसमंद विधानसभा सीट पर सत्ता पक्ष द्वारा लोकतंत्र को दबाने के सभी प्रयासों के बावजूद भाजपा को जीत दिलाने में कामयाब रहीं। दीप्ति माहेश्वरी जी को भी ढेरों बधाई।
जवाब भी
इसके बाद अनिरुद्ध ने एक यूजर को जवाब देते हुए लिखा है- आाप इतने अचंभित क्यों हैं? मैं सचिन पायलट का समर्थक हूं, जो राजस्थान की राजनीति और कांग्रेस में ताजगी भरा बदलाव लाना चाहते हैं। अब जो पार्टी सचिन पायलट के टैलेंट को पहचानने में फेल हो रही है, उसके बाद हमारे पास क्या चॉइस है?
कांग्रेस के खिलाफ माेर्चा
पूर्व पर्यटन मंत्री विश्वेंद्र सिंह अपनी सोशल मीडिया पोस्ट के जरिए कई बार सरकार और संगठन पर निशाना साधते रहे हैं। अब विश्वेंद्र सिंह शांत हैं। विश्वेंद्र सिंह ने अपने ट्वीटर औरा फेसबुक अकाउंट बंद कर दिए हैं। विश्वेंद्र के सोशल मीडिया अकाउंट बंद होने के बाद अब उनके बेटे ने सोशल मीडिया पर गहलोत सरकार और कांग्रेस के खिलाफ टिप्पणियां करके नई सियासी चर्चाओं को जन्म दे दिया है।
भाजपा में जाने के संकेत
अनिरुद्ध ने सचिन पायलट की उपेक्षा का मुद्दा उठाते हुए जिस अंदाज में कांग्रेस को निशाने पर लिया है, उसमें अगले सियासी कदम की तरफ इशारा भी है। अनिरुद्ध का यह लिखना कि जो पार्टी सचिन पायलट के टैलेंट को पहचानने में फेल रही है, उसके बाद हमारे पास क्या चॉइस है? यह इशारा भाजपा की तरफ जाने का माना जा रहा है।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva bho_Deva hin_Deva bho_Deva hin_Deva zho_Hant eng_Latn